Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 05.12.2022

**Αρ. Πρωτ.:**  1769

ΠΡΟΣ: κ. Κ. Πιερρακάκη, Υπουργό Ψηφιακής Διακυβέρνησης κ. Κ. Καραμανλή, Υπουργό Υποδομών και Μεταφορών

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η επίσπευση των διαδικασιών για την άμεση εφαρμογή της ενιαίας κάρτας για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητόδρομων της χώρας**»**

**Κύριοι Υπουργοί,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν έγγραφό μας θέλουμε να εκφράσουμε την έντονη δυσαρέσκειά μας σχετικά με τον μη καθορισμό, έως σήμερα, των διαδικασιών εφαρμογής της ενιαίας κάρτας για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητόδρομων της χώρας.

Με τον ν. 4782/2021 καθιερώθηκε ενιαίο e-pass σε όλους τους οδικούς άξονες, για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητόδρομων της χώρας με ενιαίο τρόπο και με το άρθρο 17 του ν.4903/2022, που ψηφίστηκε τον Μάρτιο του 2022, εξειδικεύτηκε η εν λόγω ρύθμιση, ώστε το όχημα να έχει απαλλαγή ακόμη και αν ο δικαιούχος δεν επιβαίνει σε αυτό, σε περίπτωση που η μετακίνηση γίνεται προς εξυπηρέτηση αυτού.

Από τον Μάρτιο του 2022 που ψηφίστηκε η εν λόγω ρύθμιση, πραγματοποιήθηκαν αρκετές συναντήσεις με τις αρμόδιες υπηρεσίες του Υπουργείου Μεταφορών και εκπροσώπους της Ε.Σ.Α.μεΑ. σχετικά με την διαδικασία έκδοσης κάρτας ατόμων με αναπηρία για διέλευση από τα διόδια και συμφωνήθηκε το περιεχόμενο της Υπουργικής Απόφασης.

Από τα τέλη Μαΐου όμως, που ενημερωθήκαμε πως οι αρμόδιες υπηρεσίες του Υπουργείου Ψηφιακής Διακυβέρνησης επεξεργάζονται τα τεχνικά θέματα της διαδικασίας υποβολής των αιτήσεων για την ψηφιοποίηση και την έκδοση της προαναφερόμενης κάρτας, σήμερα, οκτώ μήνες μετά, δεν έχουμε καμία ενημέρωση για την εξέλιξη του εν λόγω ζητήματος.

Ως εκ τούτου, απευθυνόμαστε σε εσάς και ζητάμε την επίσπευση των εν λόγω διαδικασιών, ώστε να τεθεί σε εφαρμογή η ενιαία κάρτα για την ελεύθερη διέλευση των οχημάτων των ατόμων με αναπηρία από τους σταθμούς διοδίων όλων των αυτοκινητόδρομων της χώρας και την ενημέρωσή μας επ’ αυτού.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Γ.Γ. Ψηφιακής Διακυβέρνησης και Απλούστευσης Διαδικασιών, κ. Λ. Χριστόπουλου
* Γραφείο Γ.Γ. Υπουργείου Μεταφορών, κ. Ι. Ξιφαρά
* Γραφείο Διοικητή της Αυτοτελούς Υπηρεσίας Οδικών Τελών και Ηλεκτρονικής Διαχείρισης Οδικού Δικτύου, κ. Ι. Ανδρουλάκη
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |